Shakespeare blom in Bloem se skole | Netwerk24
Deur Elretha Britz 12 Oktober 2017 00:00
Leerlinge van die Hoërskool Rosenhof repeteer aan Shakespeare se 'The Taming of the Shrew'.
'n Nuwe inisiatief om aan alle leerlinge 'n platform vir taalontwikkeling en groter selfvertroue te bied deur 'n dramaproduksie, word die naweek in Bloemfontein bekend gestel.
Die Shakespeare-skoolfees het al groot sukses in die Wes-Kaap, Gauteng en KwaZulu-Natal behaal en kry in Bloemfontein steun van die dramadepartement aan die Universiteit van die Vrystaat (UV).
Thys Heydenrych, 'n dosent aan die UV en koördineerder van die projek, sê verkorte weergawes van Shakespeare-tekste word opgevoer. Dit word beperk tot 'n halfuur en gee aan kinders die geleentheid om hulle in 'n niemededingende omgewing op 'n professionele verhoog uit te leef.
Leerlinge van die Hoërskool Rosenhof het The Taming of the Shrew aangepak en Grey-kollege (sekondêr) en die Hoërskool Sentraal takel Macbeth.
13 Oktober om 19:00 in die Wynand Moutonteater op die UV-kampus. Die kaartjies kos R20. Bespreek by Computicket.